钦定古今图书集成/明伦汇编/皇极典/第266卷 > 谏鼓赋 王起 > 木从绳赋〈以木以绳直君由谏明为韵〉张圣之
## 钦定古今图书集成/明伦汇编/皇极典/第266卷 > 谏鼓赋 王起 > 木从绳赋〈以木以绳直君由谏明为韵〉张圣之

“古之善谏者，喻其心如绳直，展成规于良木。既折中
而经始，必周流而牵复。以其性有曲直，固从乎弥纶；
以其材有短长，必由之盈缩。故可彰其言兮直如矢，
喻其谏兮从如水。”既应用而无方，且适道而虚己。为
棆桷之无缪，成栋梁之有以。举直错枉，且明径挺之
心；动而悦随，不失纵横之理。观夫度彼山林，直以丝
绳。既遵时而有作，乃底绩而其凝。断长补短，物无失
性。损上益下，道罔不兴。犹其善而惟变所适。类夫谏
而不命，其承匪差毫厘，存乎楷式。在操张而为务，乃
经纪以成德；操端有准，希匠石以财成。枉挠必从，表
王道之正直。况夫准以纶綍，顺乎节文。不循枉以为
利，必适道而斯分。假物而言，故引从绳之木，乐谏为
喻。明乎则圣之君，原其纳诲之谋，观其所由，既规矩
而有制，岂文理而是求？纠缠既施，足彰妙道之用；众
材方正，比夫从谏如流。且夫献直言者，必有备无患；
木从绳者，叶执艺而谏。故得明乎官以相规，人之无
讪矧。其不枉道以求用，恒守道以为名。匡乎不正使
其正，规其不平使其平。斯所谓不可欺于绳墨，乃得
配乎权衡。恭惟赋于《说命》，知谏道之克明。